Bokke laer op ranglys ondanks Kampioenskap-segeDie Springbokke speel deesdae van hul beste rugby. (Foto: Twitter via @Springboks) Ten spyte van die feit dat die Springbokke die nuwe Rugbykampioenskap-titelhouers is, het hulle nou ’n posisie laer op die wêreldranglys. Die nuwe lys is Maandag bekendgemaak en Rassie Erasmus se span is nou in die vyfde plek. Die rede hiervoor is Engeland se sege van 33-19 teen Wallis die afgelope naweek. Dié oorwinning het gesorg dat die Engelsmanne 1.07 ranglyspunte kry; genoeg om die Bokke uit die vierde plek te skop. Nieu-Seeland se rekordnederlaag van 47-26 teen die Wallabies in die finale ronde van die Rugbykampioenskap het hulle so byna as die wêreld se voorste span onttroon, maar omdat Wallis ook verloor het, is die Kiwi’s se no. 1-posisie veilig. Wallis bly in die tweede plek, maar is net ’n kortkop bo Ierland, wat vir Italië met 29-10 in Dublin geklop het. Dan het Japan sy indrukwekkende opmars na die Wêreldbeker-toernooi op sy tuisveld voortgesit, toe hy die VSA met 34-20 verslaan het. Japan se spogpoging het gesorg dat dié span nou hoër as Fidji op die ranglys is. Met sy 77.21 punte is Jamie Joseph se span nou negende op die lys. ’n Posisie wat hulle laas beklee het te danke aan hul skoksege teen die Bokke gedurende die 2015-Wêreldbekertoernooi in Engeland. Nuutste wêreldranglys: